JU OŠ “BRANKO BOŽOVIĆ”

**STAVOVI UČENIKA/CA O RECIKLAŽI**

**Rezultati anketnog istraživanja**

Autorka: Milica Sekulić, pedagog

Podgorica, april 2021.

**REZULTATI ISTRAŽIVANJA**

Anketno istraživanje sprovedeno je od 19. do 23. aprila 2021.godine. Anketa je fizički podijeljena učenicima VI, VII, VIII i IX razreda. Broj ispitanika je 106.

U nastavku su grafički predstavljeni glavni rezultati, uz kratku analizu. Napomena: Svi izrazi koji se u ovoj analizi koriste za osobe muškog roda, obuhvataju iste izraze u ženskom rodu.

*Grafik 1: Pol ispitanika*

S obzirom na to da je anketa rađena slučajnim uzorkom, ravnomjerno su zastupljeni djevojčice i dječaci. Time smo postigli reprezentativnost uzorka.

*Grafik 2: Razred ispitanika*

Ispitanici su ravnomjerno raspoređeni i kada je riječ o razredu koji pohađaju, pa navedeni rezultati reprezentativno oslikavaju stavove učenika šestog, sedmog, osmog i devetog razreda.

*Grafik 3: Upoznatost ispitanika s pojmom “reciklaža”*

Svi ispitanici tvrde da znaju šta znači riječ “reciklaža”. Ovakav rezultat, svakako, ohrabruje i upućuje na hipotezu da je reciklaža tema koja je pristupačna učenicima.

*Grafik 4: Izvori informacija ispitanika o reciklaži*

Više od polovine učenika za reciklažu je čulo u školi (59 posto). Ovaj podatak obavezuje školu, ali i autore školskih programa, da informacije o reciklaži budu potpune i prilagođene uzrastu učenika. S obzirom na to da je škola primarni izvor informisanja o reciklaži, taj izvor mora pružiti što cjelovitije i, za učenike, praktično znanje. Porodica je drugi po učestalosti izvor informacija (23 posto). Taj podatak upućuje i na neophodnost uključivanja roditelja u tematiku, te njihovo upoznavanje s aktivnostima u ovoj oblasti. Indikativan je podatak da nijedan ispitanik nije naveo “drugare” kao izvor informacija o reciklaži. Reciklaža, dakle, nije tema razgovora među vršnjacima, pa se na ovom polju može više uraditi. Organizovanje vršnjačkih radionica moglo bi pomoći da učenici razviju kulturu razgovora i dijeljenja informacija o ovoj temi. Nezanemarljiv broj učenika (11 posto) informiše se o reciklaži iz medija. Rad na medijskoj pismenosti učenika može pomoći pri pravilnom sortiranju i korišćenju medijskih informacija, naročito u pogledu njihove kredibilnosti.

*Grafik 5: Postupanje ispitanika s otpacima u školskom dvorištu*

Najveći broj učenika ima ekološki svjestan odnos prema otpadu u školskom dvorištu. Ipak, 33 posto učenika ne osjeća potrebu ili volju da otpatke odloži u za to predviđeno mjesto. Taj podatak upućuje da je neophodno pojačati aktivnosti i rad sa učenicima, kako bi što više njih izgradilo pravilan odnos prema sredini koja ih okružuje.

*Grafik 6: Postupanje ispitanika sa starim sveskama*

Prethodni zaključak potvrđuje se i kad je u pitanju odnos učenika prema starim sveskama. Mali broj učenika (8 posto) koristi stare sveske za reciklažu, a svaki šesti učenik (15 posto) ne baca ih u previđene kontejnere. Najveći broj učenika čuva stare sveske, što može ukazati da: a) ne osjećaju potrebu da ih recikliraju; b) očekuju da će ih upotrijebiti u neke druge svrhe.

*Grafik 7: Ponašanje ispitanika u odnosu na selekciju otpada*

Potrebno je raditi i na odnosu učenika prema kontejnerima za posebnu namjenu. Podatak da 26 posto učenika odlaže otpad u posebne kontejnere “kad se sjete” pokazuje da, čak i kad imaju saznanje o više vrsta kontejnera, ne koriste to saznanje praktično, odnosno poštujući propisane namjene. Odgovori na ovo pitanje, ipak, pokazuju i da je problem širi od nivoa školske zajednice – čak 36 posto učenika prepoznaje da kontejnera s posebnom namjenom nema dovoljno ili da ih nema u njihovoj blizini.

*Grafik 8: Bavljenje reciklažom od strane ispitanika*

Iako svi učenici znaju šta je recikalaža, značajan broj njih (43 posto) je ne praktikuje. Potrebno je, osim informisanja o reciklaži, kod učenika stvoriti i naviku da recikliraju stare materijale.

*Grafik 9: Odnos ispitanika prema školskim aktivnostima u vezi sa reciklažom*

Prethodni zaključak potvrđuje se i kad je u pitanju odnos učenika prema školskim aktivnostima. Ubjedljiva većina smatra da bi u školi trebalo češće da se ukazuje na značaj reciklaže i zaštite životne sredine.

**ZAKLJUČCI I PREPORUKE**

Sumirajući navedene podatke, zaključujemo:

* Učenici znaju šta je reciklaža, ali je ne praktikuju često;
* Škola je prvi izvor informacija o reciklaži među učenicima, slijede porodica, pa mediji;
* Svaki treći učenik nije spreman da pokupi otpad iz školskog dvorišta;
* Značajan broj učenika ne odlaže otpad u kontejnere za posebnu namjenu;
* Učenici u velikoj mjeri podržavaju intenzivnije školske aktivnosti u vezi sa reciklažom i zaštitom životne sredine.

Oslanjajući se na navedene zaključke, izvodimo preporuke:

* Potrebno je raditi na praktičnom znanju učenika o reciklaži;
* U aktivnosti vezane za reciklažu treba uključiti i roditelje;
* Potrebno je podstaći razgovor među učenicima o reciklaži, kroz vršnjačke edukativne programe i radionice;
* Potrebno je organizovati radionice medijske pismenosti, kako bi učenici naučili kako da koriste informacije iz medija:
* Potrebno je organizovati posebne radionice o odlaganju otpada u kontejnere specijalne namjene.

Generalni zaključak je da učenici podržavaju uvođenje više aktivnosti u vezi sa reciklažom i zaštitom životne sredine, pa treba osluškivati njihove stavove i organizovati sadržaje u skladu s tim.